2003R2042 — RO — 05.04.2007 — 002.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

►B REGULAMENTUL (CE) NR. 2042/2003 AL COMISIEI din 20 noiembrie 2003 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu (Text cu relevanță pentru SEE) (JO L 315, 28.11.2003, p.1)

Astfel cum a fost modificat prin:









▼B

REGULAMENTUL (CE) NR. 2042/2003 AL COMISIEI

din 20 noiembrie 2003

privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu

(Text cu relevanță pentru SEE)







COMISIA COMUNITĂȚILOR EUROPENE, având în vedere Tratatul de instituire a Comunității Europene, având în vedere Regulamentul (CE) nr. 1592/2002 al Parlamentului European și al Consiliului din 15 iulie 2002 privind normele comune în domeniul aviației civile și de înființare a Agenției Europene pentru Siguranța Aeriană ( 1 ), (denumit în continuare „regulamentul de bază”) și, în special, articolele 5 și 6, întrucât: (1) Regulamentul de bază stabilește cerințele esențiale comune pentru a se atinge un nivel înalt și unitar de siguranță a aviației civile și de protecție a mediului înconjurător; regulamentul prevede adoptarea de către Comisie a normelor necesare de punere în aplicare; înființează Agenția Europeană pentru Siguranța Aeriană (EASA) (denumită în continuare „agenția”), care să sprijine Comisia în elaborarea normelor de punere în aplicare. (2) Normele din domeniul aviației referitoare la întreținere, prezentate în anexa II la Regulamentul (CEE) nr. 3922/91 al Consiliului ( 2 ), se abrogă începând cu 28 septembrie 2003. (3) Este necesar să se adopte cerințe tehnice și proceduri administrative comune pentru a se asigura menținerea navigabilității produselor, reperelor și dispozitivelor aeronautice, care fac obiectul regulamentului de bază. (4) Întreprinderile și persoanele care au rolul de a asigura întreținerea produselor, reperelor și dispozitivelor ar trebui să respecte anumite cerințe tehnice pentru a dovedi că au capacitatea de a-și asuma responsabilitățile ce le revin; Comisia trebuie să adopte măsuri prin care să specifice condițiile care reglementează eliberarea, menținerea, modificarea, suspendarea sau retragerea certificatelor care atestă această conformitate. (5) Pentru a se asigura aplicarea unitară a cerințelor tehnice comune în domeniul menținerii navigabilității reperelor și dispozitivelor aeronautice, autoritățile competente trebuie să aplice anumite proceduri comune de evaluare a conformității cu cerințele tehnice; agenția ar trebui să elaboreze specificații de certificare, cu scopul de a asigura caracterul unitar al reglementărilor. (6) Este necesar să se acorde un timp suficient industriei aeronautice și administrațiilor statelor membre pentru a se adapta noului cadru legislativ; este necesar, de asemenea, să se recunoască valabilitatea certificatelor emise înainte de intrarea în vigoare a prezentului regulament, în conformitate cu articolul 57 din regulamentul de bază. (7) Măsurile prevăzute în prezentul regulament se bazează pe avizul emis de către agenție ( 3 ), în conformitate cu articolul 12 alineatul (2) litera (b) și cu articolul 14 alineatul (1) din regulamentul de bază. (8) Măsurile prevăzute în prezentul regulament sunt conforme cu avizul Comitetului Agenției Europene pentru Siguranța Aeriană ( 4 ), stabilit prin articolul 54 alineatul (3) din regulamentul de bază, întrucât: ADOPTĂ PREZENTUL REGULAMENT:







Articolul 1

Obiectiv și domeniu de aplicare

(1) Prezentul regulament stabilește cerințele tehnice și procedurile administrative comune menite să asigure menținerea navigabilității aeronavelor, inclusiv orice componentă care se instalează pe acestea, care sunt:

(a) înmatriculate într-un stat membru sau

(b) înmatriculate într-o țară terță și utilizate de către un transportator, pentru care agenția sau un stat membru asigură supravegherea exploatării.

(2) Alineatul (1) nu se aplică aeronavelor a căror supraveghere din punct de vedere al normelor de siguranță a fost transferată unei țări terțe și care nu sunt utilizate de un transportator comunitar, nici aeronavelor prevăzute în anexa II la regulamentul de bază.

(3) Dispozițiile prezentului regulament referitoare la transportul aerian comercial se aplică transportatorilor aerieni autorizați, conform definiției din dreptul comunitar.

Articolul 2

Definiții

În sensul prezentului regulament se aplică următoarele definiții:

(a) „aeronavă” înseamnă orice aparat care se poate susține în atmosferă datorită reacțiilor aerului, altele decât reacțiile aerului pe suprafața terestră;

(b) „personal autorizat pentru certificare” înseamnă personalul autorizat să dea în exploatare o aeronavă sau o componentă a aeronavei după efectuarea unei operații de întreținere;

(c) „componentă” înseamnă orice motor, elice, reper sau dispozitiv;

(d) „menținerea navigabilității” înseamnă toate procesele care asigură că în orice etapă a exploatării sale, aeronava este conformă cu cerințele de navigabilitate în vigoare și cu normele de siguranță;

(e) „JAA” înseamnă autoritățile aeronautice reunite;

(f) „JAR” înseamnă cerințele aeronautice comune;

(g) „aeronavă de mare capacitate” înseamnă o aeronavă clasată ca avion cu o masă maximă la decolare mai mare de 5 700 kg sau un elicopter cu mai multe motoare;

(h) „întreținere” înseamnă una dintre operațiile următoare sau o combinație a lor: revizie, reparație, inspecție, înlocuire, modificare și remedierea defecțiunii unei aeronave sau a unei componente a aeronavei, cu excepția inspecției premergătoare zborului;

(i) „întreprindere” înseamnă o persoană fizică, o persoană juridică sau o parte din aceasta. O astfel de întreprindere poate avea mai multe sedii în interiorul sau în exteriorul statelor membre;

(j) „inspecție premergătoare zborului” înseamnă inspecția efectuată înaintea zborului pentru a asigura că aeronava este aptă pentru zborul respectiv.

Articolul 3

Cerințe în materie de menținere a navigabilității

(1) Menținerea navigabilității unei aeronave sau a componentelor sale este asigurată în conformitate cu dispozițiile din anexa I.

(2) Personalul și întreprinderile cu rolul de menținere a navigabilității aeronavei și a componentelor sale, inclusiv activitatea de întreținere, se conformează dispozițiilor prevăzute în anexa I și, dacă este cazul, celor menționate la articolele 4 și 5.

▼M2

(3) Prin derogare de la prevederile alineatului (1), menținerea navigabilității unei aeronave care deține o autorizație de zbor se garantează pe baza aranjamentelor privind menținerea navigabilității specificate în autorizația de zbor emisă în conformitate cu anexa (partea 21) la Regulamentul (CE) nr. 1702/2003 al Comisiei.

▼B

Articolul 4

Autorizarea întreprinderilor cu atribuții de întreținere

(1) Întreprinderile cu atribuții de întreținere a aeronavelor de mare capacitate sau a celor utilizate pentru transportul aerian comercial și a componentelor destinate instalării pe aceste aeronave se autorizează în conformitate cu dispozițiile menționate la anexa II.

(2) Autorizațiile privind activitatea de întreținere, emise sau recunoscute de un stat membru în conformitate cu procedurile și cu cerințele JAA, valabile înainte de intrarea în vigoare a prezentului regulament, sunt considerate a fi fost emise în conformitate cu prezentul regulament. În acest scop, prin derogare de la dispozițiile de la partea 145.B.50 (2) din anexa II și din cauza diferențelor care există între JAR 145 și anexa II, modificările impuse de constatările de nivel 2 pot fi efectuate în termen de un an. Certificatele de dare în exploatare și certificatele de autorizare a dării în exploatare emise de o întreprindere care este autorizată în conformitate cu reglementările JAA în perioada de un an sunt considerate a fi fost emise în conformitate cu prezentul regulament.

(3) Personalul calificat să efectueze teste nedistructive asupra structurilor și/sau componentelor de aeronave și/sau să controleze aceste teste, în temeiul standardelor care, înainte de intrarea în vigoare a prezentului regulament, erau recunoscute de un stat membru că asigură un nivel echivalent de calificare, poate continua să efectueze și/sau să controleze testele respective.

Articolul 5

Personalul autorizat pentru certificare

(1) Personalul autorizat pentru certificare este calificat în conformitate cu dispozițiile cuprinse în anexa III, cu excepția cazurilor prevăzute în M.A.607 (b) și M.A.803 din anexa I, în partea 145.A.30 (j) și în apendicele IV din anexa II.

(2) Orice licență de întreținere a aeronavelor, inclusiv, dacă este cazul, restricțiile tehnice asociate acestei licențe, emisă ori recunoscută de către un stat membru, în conformitate cu procedurile și condițiile stabilite de JAA, valabile la data intrării în vigoare a prezentului regulament, este considerată a fi fost emisă în conformitate cu prezentul regulament.

Articolul 6

Cerințe privind întreprinderile cu atribuții de formare a personalului

(1) Întreprinderile cu atribuții de formare a personalului prevăzut de articolul 5 trebuie să fie autorizate în conformitate cu anexa IV pentru a:

(a) organiza cursuri de formare de bază recunoscute;

(b) organiza cursuri de formare în legătură cu un tip de aeronavă recunoscut;

(c) organiza examene;

(d) elibera certificate de atestare a formării.

(2) Orice autorizație a unei întreprinderi cu atribuții de formare în domeniul întreținerii, emisă ori recunoscută de către un stat membru în conformitate cu procedurile și condițiile definite de JAA, valabilă la data intrării în vigoare a prezentului regulament, este considerată a fi fost emisă în conformitate cu prezentul regulament. În acest scop, prin derogare de la dispozițiile din partea 147.B.130 (b) din anexa IV, constatările de nivel 2 asociate diferențelor existente între JAR 147 și anexa IV pot fi întocmite în termen de un an.

Articolul 7

Intrarea în vigoare

(1) Prezentul regulament intră în vigoare în ziua următoare publicării sale în Jurnalul Oficial al Comunităților Europene.

(2) Prin derogare de la alineatul (1), dispozițiile anexei I, cu excepția celor cuprinse în M.A.201 (h) (2) și în M.A.708 (c) se aplică de la 28 septembrie 2005.

(3) Prin derogare de la alineatele (1) și (2), statele membre pot decide să nu aplice:

(a) dispozițiile anexei I, aeronavelor care nu participă la transportul aerian comercial până la 28 septembrie 2008;

(b) dispozițiile anexei I, capitolul I, pentru aeronavele care participă la transportul aerian comercial până la 28 septembrie 2008;

(c) următoarele dispoziții cuprinse în anexa II până la 28 septembrie 2006: — 145.A.30 (e), motive care țin de factori umani; — 145.A.30 (g) în măsura în care ea se aplică aeronavelor de mare capacitate, care au o masă maximă la decolare mai mare de 5 700 kg; — 145.A.30 (h) (1) în măsura în care ea se aplică aeronavelor de mare capacitate, care au o masă maximă la decolare mai mare de 5 700 kg; — 145.A.30 (j) (1), apendicele IV; — 145.A.30 (j) (2), apendicele IV;

d) următoarele dispoziții cuprinse în anexa II până la 28 septembrie 2008: — 145.A.30 (g) în măsura în care ea se aplică aeronavelor de mare capacitate, care au o masă maximă la decolare egală cu 5 700 kg sau mai mică; — 145.A.30 (h) (1) în măsura în care ea se aplică aeronavelor de mare capacitate, care au o masă maximă la decolare egală cu 5 700 kg sau mai mică; — 145.A.30 (h) (2).

(e) dispozițiile cuprinse în anexa III, în măsura în care ea se aplică aeronavelor de mare capacitate, care au o masă maximă la decolare mai mare de 5 700 kg, până la 28 septembrie 2005;

(f) dispozițiile cuprinse în anexa III, în măsura în care ea se aplică aeronavelor de mare capacitate, care au o masă maximă la decolare egală cu 5 700 kg sau mai mică, până la 28 septembrie 2006.

(4) Statele membre pot emite autorizările cu privire la anexele II și IV pentru o durată limitată până la ►M1 28 septembrie 2007 ◄ .

(5) Atunci când un stat membru aplică dispozițiile alineatelor (3) sau (4), el informează Comisia și agenția cu privire la aceasta.

(6) Agenția evaluează consecințele aplicării dispozițiilor din anexa I la prezentul regulament în vederea emiterii unui aviz pentru Comisie, inclusiv eventualele modificări aduse acestuia, înainte de 28 martie 2005.

Prezentul regulament este obligatoriu în toate elementele sale și se aplică direct în toate statele membre.









ANEXA I

(Partea M)

M.1

În sensul prezentei părți, autoritatea competentă este:

1. pentru supravegherea menținerii navigabilității aeronavelor individuale și pentru eliberarea certificatelor de examinare a navigabilității, autoritatea numită de către statul membru de înmatriculare;

2. pentru supravegherea unei întreprinderi cu atribuții de întreținere, se vor urma specificațiile cuprinse în partea M.A capitolul F, (i) autoritatea desemnată de către statul membru în care se află sediul principal al întreprinderii; (ii) agenția, în cazul în care întreprinderea se află într-o țară terță;

3. pentru supravegherea unei întreprinderi de management al menținerii navigabilității, după cum se specifică în partea M.A capitolul G, (i) autoritatea numită de către statul membru în care se află sediul principal al întreprinderii, dacă autorizația nu este inclusă într-un certificat de transportator aerian; (ii) autoritatea numită de către statul membru al transportatorului, dacă autorizația este inclusă într-un certificat de transportator aerian; (iii) agenția, în cazul în care întreprinderea se află într-o țară terță;

4. pentru aprobarea programelor de întreținere, (i) autoritatea numită de către statul membru de înmatriculare; (ii) în cazul transportului aerian comercial, atunci când statul membru al transportatorului este diferit de statul de înmatriculare, autoritatea aprobată de cele două state menționate mai sus, anterior aprobării programului de întreținere.

SECȚIUNEA A CERINȚE TEHNICE

CAPITOLUL A GENERALITĂȚI

M.A.101 Domeniu de aplicare

Prezenta secțiune stabilește măsurile care urmează să fie întreprinse pentru a se asigura menținerea navigabilității, inclusiv întreținerea. Ea specifică de asemenea și condițiile care urmează să fie îndeplinite de către persoanele sau întreprinderile care participă la managementul menținerii navigabilității.

CAPITOLUL B RĂSPUNDEREA

M.A.201 Responsabilități

(a) Proprietarul este responsabil pentru menținerea navigabilității unei aeronave și se asigură că nu se efectuează nici un zbor decât dacă, în mod cumulativ: 1. aeronava este menținută într-o stare bună de navigabilitate; 2. toate componentele operaționale și de salvare de la bordul aeronavei sunt corect instalate și în stare de funcționare sau sunt identificate în mod clar ca fiind inutilizabile; 3. certificatul de navigabilitate rămâne valabil; 4. întreținerea aeronavei se efectuează în conformitate cu programul de întreținere aprobat, după cum se specifică în partea M.A.302.

(b) În cazul în care aeronava este închiriată, responsabilitățile proprietarului sunt transferate locatarului dacă, alternativ: 1. locatarul este menționat în documentul de înmatriculare; 2. este prevăzut astfel în contractul de leasing. În prezenta parte, atunci când se face trimitere la „proprietar”, termenul proprietar cuprinde noțiunea de proprietar sau pe cea de locatar, după caz.

(c) Orice persoană sau întreprindere care efectuează lucrări de întreținere este responsabilă pentru operațiunile efectuate.

(d) Pilotul comandant de bord sau, în cazul transportului aerian comercial, transportatorul este responsabil de buna desfășurare a inspecției premergătoare zborului. Această inspecție trebuie să fie efectuată de către pilot sau de către o altă persoană calificată, dar inspecția nu trebuie neapărat efectuată de către o întreprindere de întreținere autorizată sau de către personal autorizat pentru certificare în conformitate cu partea 66.

(e) Pentru a îndeplini responsabilitățile prevăzute la litera (a), proprietarul unei aeronave poate contracta sarcinile aferente menținerii navigabilității cu o întreprindere de management al menținerii navigabilității, autorizată conform dispozițiilor din partea M.A. capitolul G (în continuare „întreprindere de management al menținerii navigabilității”) în conformitate cu apendicele I. În acest caz, întreprinderea de management al menținerii navigabilității își asumă responsabilitatea în privința îndeplinirii corecte a acestor sarcini.

(f) În cazul aeronavelor de mare capacitate, pentru a îndeplini responsabilitățile menționate la litera (a), proprietarul unei aeronave ia măsurile necesare pentru ca sarcinile aferente menținerii navigabilității să fie efectuate de către o întreprindere de menținere a navigabilității autorizată. Se întocmește un contract scris, conform dispozițiilor din apendicele I. În acest caz, întreprinderea de menținere a navigabilității își asumă responsabilitatea în privința îndeplinirii corecte a acestor sarcini.

(g) Întreținerea aeronavelor de mare capacitate, a aeronavelor utilizate pentru transportul aerian comercial și a componentelor acestora se efectuează de către o întreprindere de întreținere, autorizată în conformitate cu partea 145.

(h) În cazul transportului aerian comercial, transportatorul este responsabil pentru menținerea navigabilității aeronavei pe care o exploatează și el: 1. este autorizat, conform certificatului de transportator aerian emis de către autoritatea competentă, în conformitate cu partea M.A. capitolul G pentru aeronava pe care o exploatează; 2. este autorizat, în conformitate cu partea 145, sau încheie un contract cu o astfel de întreprindere; 3. se asigură că dispozițiile de la litera (a) sunt respectate.

(i) În cazul în care un stat membru impune unui transportator să dețină un certificat pentru activitățile sale de exploatare, altele decât cele legate de transportul aerian comercial, atunci respectivul transportator: 1. este autorizat în mod adecvat, în conformitate cu partea M.A capitolul G, pentru managementul menținerii navigabilității aeronavei pe care o exploatează sau încheie un contract cu o astfel de întreprindere; 2. este autorizat în mod adecvat, în conformitate cu partea M.A capitolul F sau în conformitate cu partea 145, sau încheie contracte cu astfel de întreprinderi; 3. se asigură că dispozițiile de la litera (a) sunt respectate.

(j) cade în sarcina proprietarului/transportatorului să acorde autorității competente accesul la întreprindere/aeronavă, cu scopul de a determina permanenta conformitate cu dispozițiile prezentei părți.

M.A.202 Rapoarte asupra evenimentelor

(a) Orice persoană sau întreprindere responsabilă în conformitate cu partea M.A.201 prezintă rapoarte statului de înmatriculare, întreprinderii responsabile pentru proiectarea de tip sau pentru proiectarea de tip suplimentară și, dacă este cazul, statului membru al transportatorului, orice stare identificată a unei aeronave sau a unei componente a aeronavei care prezintă un risc major pentru siguranța zborului.

(b) Rapoartele sunt întocmite în conformitate cu modalitatea stabilită de către agenție și conțin toate informațiile pertinente referitoare la situația cunoscută a persoanei sau a întreprinderii.

(c) În cazul în care persoana sau întreprinderea care se ocupă de întreținerea aeronavei a încheiat un contract cu un proprietar sau un transportator pentru a asigura întreținerea, atunci persoana sau întreprinderea care se ocupă de întreținerea aeronavei prezintă rapoarte și proprietarului, transportatorului sau întreprinderii de management al menținerii navigabilității, asupra oricărei stări care afectează aeronava sau o componentă a aeronavei aparținând respectivului proprietar sau transportator.

(d) Rapoartele se întocmesc cât mai curând cu putință, dar în orice caz în termen de 72 de ore după ce persoana sau întreprinderea a identificat situația care face obiectul raportului.

CAPITOLUL C MENȚINEREA NAVIGABILITĂȚII

M.A.301 Sarcini aferente menținerii navigabilității

Menținerea navigabilității unei aeronave și buna funcționare a echipamentelor de exploatare și a celor de salvare sunt asigurate de:

1. efectuarea de inspecții premergătoare zborului;

2. remedierea, în conformitate cu standardele recunoscute oficial, a oricărui defect sau a oricărei avarii care afectează siguranța exploatării, luându-se în calcul, pentru toate aeronavele de mare capacitate sau aeronavele utilizate pentru transportul aerian comercial, lista minimă a echipamentelor și lista derogărilor de configurație, în măsura în care acestea se pot aplica tipului de aeronavă respectiv;

3. efectuarea oricărei operații de întreținere în conformitate cu programul de întreținere a aeronavelor, aprobat prin partea M.A.302;

4. analiza eficacității programului de întreținere aprobat în conformitate cu partea M.A.302 pentru toate aeronavele de mare capacitate sau aeronavele utilizate pentru transportul aerian comercial;

5. realizarea oricăreia dintre următoarele: (i) directivă privind navigabilitatea; (ii) directivă aplicabilă privind exploatarea, care influențează menținerea navigabilității; (iii) cerința referitoare la menținerea navigabilității, care a fost stabilită de agenție; (iv) măsuri aplicabile, dispuse de autoritatea competentă, ca o reacție imediată la o problemă de siguranță;

6. efectuarea de modificări și reparații în conformitate cu M.A.304;

7. stabilirea unei politici de punere în practică a unor inspecții și/sau modificări fără caracter obligatoriu, pentru toate aeronavele de mare capacitate sau aeronavele utilizate pentru transportul aerian comercial.

8. zboruri de control de întreținere, dacă este necesar.

M.A.302 Program de întreținere

(a) Toate aeronavele sunt întreținute în conformitate cu un program de întreținere aprobat de autoritatea competentă, care este revizuit periodic și modificat în consecință.

(b) Autoritatea competentă aprobă programul de întreținere, precum și toate modificările ulterioare.

(c) Programul de întreținere trebuie să stabilească punerea în conformitate cu unele din următoarele: 1. instrucțiunile pentru menținerea navigabilității emise de către titularii de certificat de tip sau de supliment la certificatul de tip și orice altă întreprindere care publică aceste date în conformitate cu partea 21; 2. instrucțiuni emise de autoritatea competentă, dacă ele diferă de cele din primul paragraf sau în cazul absenței unor recomandări specifice; 3. instrucțiuni definite de proprietar sau de transportator și aprobate de către autoritatea competentă, dacă ele diferă de cele din primul și al doilea paragraf.

(d) Programul de întreținere conține detalii privind ansamblul operațiunilor de întreținere care trebuie efectuate, inclusiv frecvența lor precum și sarcinile specifice referitoare la operațiuni specifice. Programul trebuie să includă și un program de fiabilitate, în cazul în care programul de întreținere se bazează: 1. fie pe logica grupului de coordonare a întreținerii; 2. fie, în special, pe monitorizarea stării componentelor respective.

(e) În cazul în care managementul menținerii navigabilității este asigurat de o întreprindere conformă cu dispozițiile din M.A capitolul G, programul de întreținere și modificările sale pot fi aprobate în conformitate cu o procedură de program de întreținere, stabilită de o asemenea întreprindere (în continuare „aprobare indirectă”).

▼M1

(f) Programul de întreținere trebuie să fie revizuit periodic și modificat atunci când este necesar. Revizuirile asigură faptul că programul rămâne valabil, având în vedere experiența de exploatare și luând în considerare, în același timp, instrucțiunile de întreținere noi și/sau modificate promulgate de titularul certificatului de tip.

(g) Programul de întreținere trebuie să reflecte cerințele de reglementare obligatorii aplicabile, menționate în documentele emise de titularul certificatului de tip în conformitate cu partea 21A.61.

▼B

M.A.303 Directive privind navigabilitatea

Orice directivă aplicabilă privind navigabilitatea trebuie pusă în practică în conformitate cu cerințele sale, cu excepția cazurilor în care agenția dispune altfel.

M.A.304 Date necesare pentru modificări și reparații

Daunele sunt evaluate iar modificările și reparațiile sunt efectuate folosindu-se datele aprobate de către agenție sau de către o întreprindere cu atribuții de proiectare autorizată în conformitate cu partea 21, după caz.

M.A.305 Sistem de înregistrare a menținerii navigabilității aeronavelor

(a) La finalizarea oricărei operații de întreținere, certificatul de dare în exploatare, aferent, în conformitate cu M.A.801, este încorporat înregistrărilor referitoare la menținerea navigabilității aeronavelor. Fiecare înregistrare este făcută de îndată ce este posibil, dar în nici un caz mai târziu de 30 de zile după ziua efectuării întreținerii.

(b) Înregistrările referitoare la menținerea navigabilității aeronavelor constau, după caz, într-un jurnal de bord al aeronavei, jurnal (jurnale) al(e) motorului sau fișe de întreținere a modulelor de motorizare, note și fișe de întreținere a elicelor, pentru orice componentă a aeronavei care are durată limitată de viață și jurnalul tehnic al transportatorului.

(c) Tipul aeronavelor și placa conținând numărul de înmatriculare, data, timpul total de zbor și ciclurile de zbor și aterizări, după caz, sunt înscrise în jurnalele de bord ale aeronavelor.

(d) Înregistrările referitoare la menținerea navigabilității cuprind: 1. situația actuală a directivelor de navigabilitate și măsurile prescrise de autoritatea competentă ca reacție imediată la o problemă de siguranță; 2. situația actuală a modificărilor și reparațiilor; 3. situația actuală a conformității cu programul de întreținere; 4. situația actuală a componentelor de aeronavă care au o durată limitată de viață; 5. raportul privind centrajul aeronavei; 6. lista lucrărilor de întreținere amânate.

(e) În plus față de documentul de autorizare a dării în exploatare, formularul 1 al EASA sau un echivalent al său, următoarele informații, referitoare la orice componentă instalată a aeronavei, sunt înscrise în jurnalul corespunzător al motorului sau al elicelor, în fișa de întreținere a modulelor de motorizare sau a componentelor de aeronavă cu durată limitată de viață: 1. identificarea componentei; 2. tipul, numărul seriei și înmatricularea aeronavei pe care este instalată componenta respectivă, împreună cu o trimitere la montarea și demontarea componentei respective; 3. timpul total de zbor acumulat, de cicluri de zbor, de aterizări și de zile calendaristice, după caz, pentru componenta de aeronavă respectivă; 4. informațiile actuale menționate la litera (d), aplicabile componentei de aeronavă.

(f) Persoana care răspunde de managementul sarcinilor de menținere a navigabilității în conformitate cu partea M.A. capitolul B, controlează înregistrările specificate în acest alineat și prezintă înregistrările autorității competente, la cererea acesteia.

(g) Toate înscrierile făcute în documentele de înregistrare, aferente menținerii navigabilității aeronavelor, sunt clare și precise. În cazul în care este necesar să se corecteze o înscriere, corectura se face într-un mod care să permită să se vadă în mod clar înscrierea originală.

(h) Proprietarul sau transportatorul se asigură în privința punerii în aplicare a unui sistem de efectuare a înregistrărilor următoare, pentru perioadele specificate: 1. toate înregistrările detaliate ale lucrărilor de întreținere aferente aeronavei și oricărei componente de aeronavă care este instalat pe aceasta, în termen de cel puțin 24 de luni de la retragerea definitivă din exploatare a aeronavei sau a componentei de aeronavă; 2. timpul total de zbor și ciclurile scurse, după caz, al aeronavei și al tuturor componentelor de aeronavă cu durată limitată de viață, în termen de cel puțin 12 luni de la retragerea definitivă din exploatare a aeronavei sau a componentei de aeronavă; 3. timpul total de zbor și ciclurile de zbor, după caz, de la ultima operațiune de întreținere programată pentru componenta de aeronavă cu durată limitată de viață, cel puțin până când ultima operațiune de întreținere programată pentru componenta de aeronavă respectivă a fost înlocuită cu o altă operațiune de întreținere programată sau o lucrare echivalentă din punct de vedere al scopului și al detaliilor; 4. situația actuală a conformității cu programul de întreținere aprobat al aeronavei, dacă această conformitate cu programul de întreținere aprobat al aeronavei poate fi stabilită, cel puțin până când ultima operațiune de întreținere programată pentru aeronava sau componenta de aeronavă respectivă a fost înlocuită cu o altă operațiune de întreținere programată sau o lucrare echivalentă din punct de vedere al scopului și al detaliilor; 5. situația actuală a directivelor privind navigabilitatea aplicabile aeronavei și componentelor de aeronavă, în termen de cel puțin 12 luni de la retragerea definitivă din exploatare a aeronavei sau a componentei de aeronavă; 6. detalii asupra modificărilor și reparațiilor curente efectuate asupra avionului, motorului (motoarelor), elicei (elicelor) și asupra oricărei componente vitale pentru siguranța zborului în termen de cel puțin 12 luni de la retragerea definitivă din exploatare a aeronavei sau a componentei de aeronavă.

M.A.306 Sistemul de jurnal tehnic al transportatorului (J.T.)

(a) În cazul unui transport aerian comercial, pe lângă cerințele din M.A.305, un transportator utilizează un sistem de jurnal tehnic de aeronavă, care conține, pentru fiecare aeronavă, următoarele informații: 1. informații referitoare la fiecare zbor, cu scopul de a garanta siguranța neîntreruptă a zborurilor; 2. certificatul curent de dare în exploatare a aeronavei; 3. atestarea curentă a întreținerii, indicând starea întreținerii aeronavei referitoare la lucrările programate și la lucrările de întreținere neprogramate care trebuie efectuate în perioada imediat următoare, cu excepția cazului în care autoritatea competentă își dă acordul pentru ca declarația de atestare a întreținerii să fie păstrată în alt loc; 4. lista tuturor remedierilor de defecte care trebuie executate și care au fost amânate, care afectează exploatarea aeronavei; 5. toate recomandările necesare privitoare la acordurile de asistență în domeniul întreținerii.

(b) Jurnalele tehnice și orice modificare ulterioară se aprobă de către autoritatea competentă.

(c) Un transportator se asigură că jurnalul tehnic al aeronavei este păstrat timp de 36 de luni după data ultimei înscrieri în jurnal.

M.A.307 Transferul înregistrărilor referitoare la menținerea navigabilității aeronavei

(a) Proprietarul sau transportatorul se asigură că, în cazul în care o aeronavă este transferată definitiv de la un proprietar sau de la un transportator la altul, înregistrările referitoare la menținerea navigabilității aeronavei menționate la M.A.305 și, dacă este cazul, jurnalul tehnic al transportatorului menționat la M.A.306 sunt de asemenea transferate.

(b) Proprietarul se asigură că, în cazul în care încheie un contract pentru menținerea navigabilității cu o întreprindere de management al menținerii navigabilității, înregistrările aferente lucrărilor de întreținere, menționate la M.A.305, sunt transferate respectivei întreprinderi.

(c) Perioada specificată pentru păstrarea înregistrărilor continuă să se aplice noului proprietar, noului transportator sau noii întreprinderi de menținere a navigabilității.

CAPITOLUL D STANDARDE DE ÎNTREȚINERE

M.A.401 Date referitoare la întreținere

(a) Persoana sau întreprinderea care se ocupă de întreținerea unei aeronave are acces la datele de întreținere actuale, aplicabile în cursul executării lucrărilor de întreținere, inclusiv modificările și reparațiile și utilizează doar aceste date.

(b) În sensul prezentei părți, datele de întreținere aplicabile sunt: 1. orice cerință, procedură, standard sau informație aplicabilă, emisă de către autoritatea competentă; 2. orice directivă aplicabilă referitoare la navigabilitate; 3. instrucțiunile, aplicabile pentru menținerea navigabilității, formulate de către titularii de certificat de tip sau de supliment la certificatul de tip precum și orice altă întreprindere care publică aceste date în conformitate cu partea 21; 4. orice date aplicabile, care sunt furnizate în conformitate cu 145.A.45 (d).

(c) Persoana sau întreprinderea care se ocupă de întreținerea aeronavei se asigură că toate datele aplicabile, referitoare la întreținere, sunt actualizate și sunt utilizabile imediat atunci când este necesar. Persoana sau întreprinderea stabilește un sistem de foi de lucru sau fișe de lucru de utilizat și transcrie cu precizie, pe aceste foi de lucru sau fișe de lucru, datele referitoare la întreținere sau menționează în mod clar sarcina sau sarcinile specifice de întreținere, care sunt cuprinse în aceste date privind întreținerea.

M.A.402 Executarea lucrărilor de întreținere

(a) Toate lucrările de întreținere se efectuează de către personal calificat, cu respectarea metodelor, tehnicilor, standardelor și instrucțiunilor precizate în datele de întreținere din M.A.401. În plus, după executarea oricărei sarcini de întreținere care este importantă pentru siguranța zborului, se efectuează o inspecție independentă doar dacă nu există indicații contrare în partea 145 sau de acord cu autoritatea competentă.

(b) Toate lucrările de întreținere sunt executate folosindu-se scule, echipamente și materiale specificate în datele de întreținere de la M.A.401, doar dacă nu există indicații contrare în partea 145. Dacă este necesar, sculele și echipamentele sunt controlate și etalonate în conformitate cu un standard recunoscut oficial.

(c) Zona în care se efectuează lucrările de întreținere este bine organizată și curată din punct de vedere al prafului și al contaminării.

(d) Toate lucrările de întreținere sunt efectuate cu respectarea restricțiilor privind protecția mediului, specificate în datele de întreținere de la M.A.401.

(e) În cazul existenței unor condiții meteorologice nefavorabile sau a unor lucrări de întreținere de lungă durată, se folosesc instalații adecvate.

(f) După finalizarea oricărei întrețineri trebuie efectuată o verificare generală pentru a se asigura că în interiorul aeronavei sau în componenta de aeronavă nu rămân scule, echipamente sau alte repere și materiale străine, precum și că toate panourile de acces, care fuseseră scoase, au fost reinstalate.

M.A.403 Defecte ale aeronavelor

(a) Orice defect al unei aeronave, care reprezintă un risc major pentru siguranța zborului, trebuie remediat înaintea oricărui nou zbor.

(b) Doar persoanele de certificare, abilitate în conformitate cu M.A.801 (b) 1, M.A.801 (b) 2 sau cu partea 145 pot decide, folosind datele de întreținere de la M.A.401, dacă un defect de aeronavă reprezintă un risc major pentru siguranța zborului și pot decide asupra momentului și a modalității în care acțiunea de remediere trebuie să fie întreprinsă, înaintea oricărui nou zbor, precum și care acțiune de remediere a defectului poate fi amânată. Cu toate acestea, aceste prevederi nu se aplică în cazul în care: 1. pilotul comandant de bord utilizează lista minimă a echipamentelor, aprobată în forma în care a fost dispusă de către autoritatea competentă sau 2. defectele aeronavei sunt considerate ca fiind acceptabile de către autoritatea competentă.

(c) Orice defect al unei aeronave, care nu reprezintă un risc major pentru siguranța zborului, se remediază cât mai curând posibil, după data la care defectul a fost identificat pentru prima oară și în cadrul oricăror limite de timp specificate în datele de întreținere.

(d) Orice defect care nu este remediat înaintea zborului se consemnează în sistemul de înregistrare a lucrărilor de întreținere ale aeronavelor de la M.A.305 sau în sistemul de jurnal tehnic al transportatorului precizat în M.A.306, după caz.

CAPITOLUL E COMPONENTE DE AERONAVE

M.A.501 Instalare

(a) Nici o componentă de aeronavă nu poate fi instalată decât dacă este într-o stare satisfăcătoare și dacă a obținut autorizația de dare în exploatare, în mod adecvat, pe un formular 1 al EASA sau un echivalent al său și dacă este marcată în conformitate cu partea 21 capitolul Q, cu excepția cazurilor în care în partea 145 și capitolul F se specifică altfel.

(b) Înainte de a instala o componentă pe o aeronavă, persoana sau întreprinderea de întreținere autorizată se asigură că respectiva componentă de aeronavă îndeplinește condițiile pentru a fi montată pe aeronava respectivă, în cazul în care se pot aplica diferite norme privind modificările și diferite directive privind navigabilitatea.

(c) Reperele standard se montează pe o aeronavă sau o componentă de aeronavă doar în cazul în care datele de întreținere indică reperul standard specific. Aceste repere sunt montate doar dacă sunt însoțite de o atestare a conformității cu standardul aplicabil.

(d) Materialele, fie că sunt materii prime sau materiale consumabile, se utilizează într-o aeronavă sau o componentă de aeronavă doar în cazul în care producătorul aeronavei sau componentei de aeronavă le declară ca atare în date relevante referitoare la întreținere sau așa cum se specifică în partea 145. Aceste materiale se utilizează doar în cazul în care ele respectă specificațiile impuse iar originea lor poate fi detectată în mod corespunzător. Toate materialele trebuie să fie însoțite de o documentație specifică acestor materiale și conformă cu specificațiile producătorului și cu cele ale furnizorului.

M.A.502 Întreținerea componentelor

(a) Întreținerea componentelor de aeronavă se efectuează de către întreprinderi cu atribuții de întreținere, autorizate în mod corespunzător, în conformitate cu capitolul F sau partea 145.

(b) Întreținerea oricărei componente se poate efectua de către personal autorizat pentru certificare în conformitate cu M.A.801 (b) 2 doar în cazul în care aceste componente sunt montate pe aeronavă. Cu toate acestea, respectivele componente de aeronavă pot fi scoase temporar din procesul de întreținere în cazul în care această operațiune este permisă în mod expres de manualul de întreținere al aeronavei pentru îmbunătățirea accesibilității.

M.A.503 Componente de aeronavă cu durată de viață limitată

Componentele de aeronavă cu durată de viață limitată, care sunt instalate, nu depășesc limita de viață aprobată, specificată în programul de întreținere aprobat și în directivele privind navigabilitatea aprobate.

M.A.504 Controlul componentelor de aeronavă inutilizabile

(a) O componentă de aeronavă este considerat inutilizabilă într-una din împrejurările următoare: 1. expirarea limitei de viață, așa cum este ea definită în programul de întreținere; 2. nerespectarea directivelor aplicabile privind navigabilitatea și a oricăror alte directive referitoare la menținerea navigabilității impuse de agenție; 3. absența informațiilor necesare pentru a se determina starea de navigabilitate sau a admisibilității pentru instalare; 4. dovada existenței unor defecte sau a unei funcționări nesatisfăcătoare; 5. implicarea într-un incident sau accident susceptibile să afecteze buna funcționare.

(b) Componentele de aeronavă care sunt inutilizabile sunt identificate și stocate într-un loc sigur, aflat sub controlul întreprinderii autorizate în conformitate cu M.A.502, până când se ia o decizie în privința situației viitoare a acestor componente de aeronavă.

(c) Componentele de aeronavă care au atins limita lor de viață certificată sau cele care prezintă un defect ce nu poate fi remediat se clasează ca irecuperabile și nu se mai autorizează reintegrarea lor în sistemul de aprovizionare cu componente de aeronavă, cu excepția cazurilor în care duratele de viață certificate au fost prelungite sau dacă a fost găsită o soluție de reparare, în conformitate cu M.A.304.

(d) În cazul unei componente de aeronavă irecuperabilă menționată la litera (c), orice persoană sau orice întreprindere responsabilă în virtutea prevederilor cuprinse în partea M: 1. conservă această componentă într-un loc corespunzător descrierii de la litera (b) sau 2. face în așa fel încât componenta de aeronavă să fie deteriorată suficient de mult pentru ca nici o operație de recuperare sau de reparare să nu fie rentabilă înainte de a renunța la responsabilitatea pentru respectiva componentă.

(e) Fără a aduce atingere dispozițiilor de la litera (d), o persoană sau o întreprindere responsabilă în conformitate cu partea M poate transfera responsabilitatea asupra componentelor de aeronavă, clasate ca fiind irecuperabile, unei întreprinderi cu atribuții de formare sau de cercetare, fără deteriorare.

CAPITOLUL F ÎNTREPRINDERI CU ATRIBUȚII DE ÎNTREȚINERE

M.A.601 Domeniu de aplicare

Prezentul capitol stabilește condițiile care trebuie îndeplinite de către o întreprindere pentru a primi autorizarea sau pentru prelungirea unei autorizări existente în domeniul întreținerii aeronavelor și componentelor de aeronavă care nu sunt cuprinse în lista menționată în M.A.201 (f) și (g).

M.A.602 Solicitarea autorizării

O cerere de eliberare sau de modificare a autorizării întreprinderii cu atribuții de întreținere se face într-o formă și în conformitate cu o procedură stabilite de autoritatea competentă.

M.A.603 Domenii la care se referă autorizarea

(a) Acordarea autorizării este indicată prin eliberarea unui certificat (inclus în apendicele 5) de către autoritatea competentă. Manualul întreprinderii cu atribuții de întreținere autorizată în conformitate cu M.A.604 trebuie să precizeze domeniul lucrărilor pentru care se solicită autorizarea.

Apendicele 4 la prezenta parte definește toate clasele și grilele de evaluare posibile în conformitate cu partea M.A. capitolul F.

(b) O întreprindere cu atribuții de întreținere autorizată poate fabrica, în conformitate cu datele de întreținere, o gamă limitată de piese utilizabile în cadrul unui program de lucru care se desfășoară în propriile sale unități de lucru, așa cum se specifică în manualul întreprinderii cu atribuții de întreținere.

M.A.604 Manualul întreprinderii cu atribuții de întreținere

(a) Întreprinderea cu atribuții de întreținere furnizează un manual care conține cel puțin următoarele informații: 1. o declarație semnată de către managerul responsabil prin care să se confirme faptul că întreprinderea va continua să lucreze în orice moment în conformitate cu partea M și cu manualul; 2. domeniul în care întreprinderea își desfășoară activitatea; 3. funcțiile și numele persoanelor menționate în M.A.606 (b); 4. o organigramă ilustrând căile ierarhice de responsabilități asociate între persoana (persoanele) menționate în M.A.606 (b); 5. o listă a personalului autorizat pentru certificare; 6. o descriere generală și amplasamentul instalațiilor; 7. proceduri care să specifice cum va garanta întreprinderea cu atribuții de întreținere conformitatea cu prezenta parte; 8. procedurile de modificare a manualului întreprinderii cu atribuții de întreținere.

(b) Manualul întreprinderii cu atribuții de întreținere și modificările sale sunt aprobate de către autoritatea competentă.

(c) Fără a aduce atingere dispozițiilor de la litera (b), modificările minore aduse manualului pot fi aprobate printr-o procedură (denumită în continuare „aprobare indirectă”).

M.A.605 Unități de lucru

Întreprinderea se asigură că:

(a) Unitățile de lucru sunt adaptate la toate tipurile de lucrări prevăzute și că atelierele și halele specializate sunt separate în mod corespunzător, pentru a asigura protecția mediului și protecția contra contaminării.

(b) Există birouri disponibile pentru gestionarea tuturor lucrărilor programate, incluzând în special realizarea înregistrării lucrărilor de întreținere.

(c) Sunt asigurate locuri de depozitare sigure pentru componente, echipamente, scule și materiale. Condițiile de depozitare asigură izolarea componentelor și a materialelor de aeronavă inutilizabile de toate celelalte componente, materiale, echipamente și scule. Condițiile de depozitare sunt conforme cu instrucțiunile producătorilor, iar accesul este limitat la personalul autorizat.

M.A.606 Cerințe privind personalul

(a) Întreprinderea desemnează un manager responsabil, care are drepturile statutare necesare pentru a se asigura că toate lucrările de întreținere solicitate de client pot fi finanțate și efectuate în conformitate cu standardele solicitate de prezenta parte.

(b) Se nominalizează o persoană sau un grup de persoane, care să aibă sarcina de a se asigura că întreprinderea este permanent în conformitate cu prezentul capitol. Această persoană sau grup de persoane răspund, în ultimă instanță, în fața managerului responsabil.

(c) Toate persoanele prevăzute la litera (b) demonstrează că posedă cunoștințele corespunzătoare, o pregătire și o experiență suficiente în domeniul întreținerii aeronavelor și componentelor de aeronavă.

(d) Întreprinderea folosește personal calificat pentru lucrările prevăzute în mod normal în contract. Angajarea temporară a personalului sub-contractant este permisă în cazul contractării unei lucrări mai ample decât în condiții normale și doar pentru personalul care nu emite un certificat de dare în exploatare.

(e) Calificarea întregului personal care este implicat în lucrări de întreținere este demonstrată și înregistrată.

(f) Personalul care execută sarcini specializate așa cum sunt sudura, testarea/controlul nedistructiv, altul decât contrastul culorilor, este calificat în conformitate cu un standard recunoscut oficial.

(g) Întreprinderea cu atribuții de întreținere are suficient personal autorizat pentru certificare în vederea eliberării certificatelor de autorizare a dării în exploatare a aeronavelor și a componentelor elementelor de aeronave menționate în M.A.612 și M.A.613. Acești angajați respectă cerințele din partea 66.

M.A.607 Personalul autorizat pentru certificare

(a) Pe lângă prevederile cuprinse în M.A.606 (g), personalul autorizat pentru certificare nu poate să-și exercite prerogativele decât dacă întreprinderea s-a asigurat că: 1. personalul autorizat pentru certificare poate demonstra fie că are șase luni de experiență pertinentă în materie de întreținere, în cursul ultimilor doi ani, fie că îndeplinește condițiile pentru acordarea autorizațiilor adecvate; 2. personalul autorizat pentru certificare cunoaște foarte bine aeronavele și componentele de aeronavă care trebuie întreținute, precum și procedurile aferente.

(b) În următoarele cazuri neprevăzute, dacă o aeronavă este imobilizată la sol într-un alt loc decât baza principală, unde nu este disponibil nici un membru al personalului calificat, întreprinderea titulară a contractului de întreținere poate elibera o autorizație unică de certificare: 1. pentru unul dintre angajații săi, titular de calificări de tip pe aeronave de tehnologie, construcție și sisteme similare sau 2. pentru orice persoană care are cel puțin 5 ani de experiență în domeniul întreținerii și este titular al unei licențe de întreținere de aeronavă OACI, valabilă, corespunzătoare tipului de aeronavă care necesită o certificare, cu condiția ca în locul respectiv să nu existe nici o întreprindere autorizată în mod corespunzător, în conformitate cu prezenta parte M și ca întreprinderea care a încheiat contractul să obțină și să dețină documente care să justifice experiența și licența acelei persoane.

Toate aceste cazuri trebuie raportate autorității competente în termen de șapte zile de la eliberarea acestei autorizații de certificare. Întreprinderea autorizată pentru întreținere, care eliberează autorizația unică de certificare, se asigură că o asemenea operațiune de întreținere, care poate afecta siguranța zborului, este supusă reverificării.

(c) Întreprinderea autorizată pentru întreținere înregistrează toate detaliile referitoare la personalul autorizat pentru certificare și păstrează o listă actualizată a întregului personal autorizat pentru certificare.

M.A.608 Componente de aeronavă, instrumente și utilaje

(a) Întreprinderea: 1. deține instrumentele și utilajele specificate în datele de întreținere cuprinse în M.A.609 sau echivalente verificate și repertoriate în manualul întreprinderii autorizate pentru întreținere, dacă este cazul, pentru operații zilnice de întreținere, efectuate în cadrul domeniului pentru care s-a primit autorizarea; 2. demonstrează că are acces la toate celelalte instrumente și utilaje care sunt utilizate doar ocazional.

(b) Utilajele și instrumentele sunt controlate și etalonate în conformitate cu un standard recunoscut oficial. Înregistrările acestor operațiuni de etalonare, precum și standardul utilizat, sunt păstrate de către întreprinderea respectivă.

(c) Întreprinderea examinează, clasează și separă în mod adecvat toate componentele de aeronavă pe care le primește.

M.A.609 Date privind întreținerea

Întreprinderea autorizată pentru întreținere deține și utilizează, în cadrul efectuării întreținerii, date privind întreținerea care sunt aplicabile, actualizate și care sunt specificate în M.A.401, inclusiv modificările și reparațiile. În cazul datelor de întreținere furnizate de client, este necesar să se dețină aceste date doar dacă lucrarea este în curs de desfășurare.

M.A.610 Comenzile pentru lucrări de întreținere

Înainte de efectuarea întreținerii, trebuie semnată o comandă, în formă scrisă, între întreprindere și client, cu scopul de a stabili în mod clar lucrările de întreținere care urmează să fie efectuate.

M.A.611 Standarde de întreținere

Orice întreținere se efectuează în conformitate cu cerințele prezentate în partea M.A capitolul D.

M.A.612 Certificat de dare în exploatare a aeronavei

La finalizarea tuturor lucrărilor de întreținere impuse în conformitate cu prezentul capitol, se eliberează un certificat de dare în exploatare a aeronavei, în conformitate cu M.A.801.

M.A.613 Certificat de dare în exploatare a componentelor de aeronavă

(a) La finalizarea tuturor lucrărilor de întreținere a componentelor de aeronavă, impuse în conformitate cu prezentul capitol, se eliberează un certificat de dare în exploatare a componentelor de aeronavă, în conformitate cu M.A.802. Se eliberează, de asemenea, un „formular 1 al EASA”, făcând excepție elementele de aeronavă fabricate în conformitate cu M.A.603 (b).

(b) Documentul corespunzător certificatului de dare în exploatare a componentelor de aeronavă, „formular 1 al EASA”, poate fi generat pornind de la o bază informatică de date.

M.A.614 Înregistrări ale lucrărilor de întreținere

(a) Întreprinderea autorizată pentru întreținere înregistrează toate detaliile lucrării efectuate. Înregistrările necesare se păstrează, pentru a dovedi faptul că au fost respectate toate condițiile pentru eliberarea certificatului de dare în exploatare, inclusiv documentele subcontractantului.

(b) Întreprinderea autorizată pentru întreținere furnizează proprietarului aeronavei o copie a fiecărui certificat de dare în exploatare, precum și o copie a oricăror date specifice aprobate, de reparare/modificare, utilizate pentru reparațiile/modificările efectuate.

(c) Întreprinderea autorizată pentru întreținere păstrează, timp de trei ani, o copie a tuturor înregistrărilor referitoare la lucrări de întreținere și la toate datele de întreținere aferente, durata fiind calculată de la data la care respectivele aeronave sau componente de aeronavă, care au făcut obiectul lucrărilor de întreținere, au fost returnate de întreprinderea autorizată pentru întreținere. 1. Înregistrările sunt stocate într-un loc sigur, pentru a le proteja contra incendiilor, inundațiilor și furtului. 2. Toate elementele de hardware folosite drept copii de siguranță sunt stocate într-un loc diferit de cel care conține datele de lucru, într-un mediu care să garanteze că ele vor rămâne în stare bună. 3. În cazul în care o întreprindere autorizată pentru întreținere își încetează activitatea, toate înregistrările referitoare la întreținere, care au fost conservate și care se referă la ultimii doi ani, sunt predate ultimului proprietar sau client al aeronavei respective sau al componentei de aeronavă respective sau sunt stocate, conform indicațiilor autorității competente.

M.A.615 Prerogative ale întreprinderii

Întreprinderea poate:

1. să efectueze lucrări de întreținere asupra oricărei aeronave și oricărei componente de aeronavă pentru care a primit autorizare, în locurile precizate în certificatul de autorizare și în manual;

2. să efectueze lucrări de întreținere asupra oricărei aeronave și oricărei componente de aeronavă pentru care a primit autorizare, într-un loc oarecare, sub rezerva că aceste lucrări de întreținere trebuie să fie necesare doar pentru a remedia defecte care ar putea apărea;

3. să elibereze certificate de dare în exploatare, cu ocazia lucrărilor de întreținere, în conformitate cu M.A.612 sau M.A.613.

M.A.616 Bilanț organizațional

Cu scopul de a se asigura că întreprinderea autorizată pentru întreținere continuă să răspundă cerințelor din prezentul capitol, ea trebuie să organizeze cu regularitate bilanțuri organizaționale.

M.A.617 Modificări aduse întreprinderii autorizate pentru întreținere

Cu scopul de a permite autorității competente să determine dacă prezenta parte este întotdeauna respectată, întreprinderea autorizată pentru întreținere transmite notificări asupra oricărei propuneri referitoare la modificările următoare, înainte ca aceste modificări să aibă loc:

1. denumirea întreprinderii;

2. locul unde se găsește întreprinderea;

3. alte locuri unde se găsește întreprinderea;

4. managerul responsabil;

5. oricare dintre persoanele specificate în M.A.606 (b);

6. instalațiile, instrumentele, sculele, materialele, procedurile, amploarea lucrărilor și personalul autorizat pentru certificare, datorită cărora ar putea fi afectată autorizarea.

În cazul propunerilor de schimbare, în ceea ce privește personalul, pentru care conducerea nu a fost avizată în prealabil, aceste schimbări sunt notificate cât mai rapid posibil.

M.A.618 Menținerea valabilității autorizației

(a) O autorizație este eliberată pe durată nelimitată. Ea rămâne valabilă sub rezerva îndeplinirii cumulative a următoarelor condiții: 1. întreprinderea își păstrează conformitatea cu prezenta parte, în conformitate cu dispozițiile referitoare la modul în care sunt tratate constatările, așa cum se specifică în M.A.619; 2. autorității competente i se acordă accesul la întreprindere pentru a stabili dacă prezenta parte este întotdeauna respectată; 3. autorizația nu face obiectul unei cesionări sau al unei revocări.

(b) După cesionare sau retragere, certificatul de autorizare se restituie autorității competente.

M.A.619 Constatări

(a) O constatare de nivel 1 corespunde unei nerespectări semnificative a cerințelor din partea M care reduce nivelul de siguranță și reprezintă un risc major pentru siguranța zborului.

(b) O constatare de nivel 2 corespunde unei nerespectări a cerințelor din partea M care ar putea reduce nivelul de siguranță și ar putea reprezenta un risc major pentru siguranța zborului.

(c) După ce a primit o notificare cuprinzând constatările, în conformitate cu M.B.605, titularul autorizării întreprinderii autorizate pentru întreținere definește un plan de acțiuni corective și demonstrează autorității faptul că acțiunile sale corective sunt satisfăcătoare, într-o perioadă stabilită de comun acord cu autoritatea competentă.

CAPITOLUL G ÎNTREPRINDEREA DE MANAGEMENT AL MENȚINERII NAVIGABILITĂȚII

M.A.701 Domeniu de aplicare

Prezentul capitol stabilește condițiile care trebuie îndeplinite de o întreprindere pentru a i se putea elibera autorizarea sau pentru a se putea prelungi autorizarea dată pentru managementul menținerii navigabilității aeronavelor.

M.A.702 Solicitarea aprobării

O solicitare de eliberare a unei autorizări sau de modificare a unei autorizări deja acordate unei întreprinderi de management al menținerii navigabilității se face într-o formă și în conformitate cu o procedură stabilite de către autoritatea competentă.

M.A.703 Domenii la care se referă autorizarea

(a) Acordarea autorizării este indicată prin eliberarea unui certificat, inclus în apendicele VI, de către autoritatea competentă. Specificațiile de management al menținerii navigabilității, aprobate în conformitate cu M.A.704, trebuie să precizeze domeniul de aplicare pentru care se solicită autorizarea.

(b) Fără a aduce atingere dispozițiilor de la litera (a), pentru transportul aerian comercial, autorizarea însoțește certificatul de transportator aerian, eliberat de către autoritatea competentă, pentru aeronava exploatată.

M.A.704 Specificațiile de management al menținerii navigabilității

(a) Întreprinderea de management al menținerii navigabilității furnizează specificații de management al menținerii navigabilității, care conțin următoarele informații: 1. o declarație semnată de managerul responsabil, pentru a confirma că întreprinderea va lucra, în orice moment, în conformitate cu prezenta parte și cu specificațiile; 2. domeniul de activitate al întreprinderii; 3. funcțiile și numele persoanelor numite în conformitate cu M.A.706 (b) și M.A.706 (c); 4. o organigramă ilustrând căile ierarhice de responsabilități asociate între persoanele menționate la M.A.706 (b) și M.A.706 (c); 5. o listă a personalului de examinare a navigabilității în conformitate cu M.A.707; 6. o descriere generală și o prezentare a amplasamentului instalațiilor; 7. proceduri prin care să se specifice modul în care întreprinderea de management al menținerii navigabilității garantează conformitatea cu prezenta parte; 8. procedurile de amendare a specificațiilor de management al menținerii navigabilității.

(b) Specificațiile de management al menținerii navigabilității și modificările lor sunt aprobate de către autoritatea competentă.

Fără a aduce atingere dispozițiilor de la litera (b), se pot aproba modificări minore la specificații printr-o procedură de expunere (denumită în continuare „aprobare indirectă”).

M.A.705 Unități de lucru

Întreprinderea de management al menținerii navigabilității pune la dispoziția personalului descris în M.A.706 o sală de lucru convenabilă, situată în amplasamente corespunzătoare.

M.A.706 Cerințe în privința personalului

(a) Întreprinderea desemnează un manager responsabil care are drepturile statutare necesare pentru a se asigura că activitățile de management al menținerii navigabilității pot fi finanțate și efectuate în conformitate cu prezenta parte.

(b) Pentru transportul aerian comercial, managerul responsabil menționat în dispozițiile de la litera (a) este totodată și persoana care deține drepturile statutare pentru a se asigura că toate operațiile transportatorului pot fi finanțate și efectuate în conformitate cu standardele impuse pentru eliberarea unui certificat de transportator aerian.

(c) Se numește o persoană sau un grup de persoane cu sarcina de a se asigura că întreprinderea este permanent în conformitate cu prezentul capitol. Această persoană sau acest grup de persoane răspund, în ultimă instanță, în fața managerului responsabil.

(d) Pentru transportul aerian comercial, managerul responsabil numește un titular desemnat al postului. Această persoană este responsabilă de managementul și de supravegherea activităților de menținere a navigabilității, în conformitate cu dispozițiile de la litera (c).

(e) Titularul desemnat, menționat la litera (d), nu trebuie să fie angajat de o întreprindere autorizată în conformitate cu partea 145 care este legată de transportator printr-un contract, exceptând cazul în care primește o autorizare specifică de la autoritatea competentă.

(f) Întreprinderea angajează personal calificat și suficient pentru lucrarea prevăzută.

(g) Toate persoanele menționate la literele (c) și (d) posedă cunoștințe pertinente, o pregătire și o experiență corespunzătoare referitoare la menținerea navigabilității aeronavelor.

(h) Se înregistrează calificarea întregului personal implicat în managementul menținerii navigabilității.

M.A.707 Personal de examinare a navigabilității

(a) Pentru a fi abilitată să efectueze verificări ale navigabilității, o întreprindere autorizată de management al menținerii navigabilității are personal de examinare a navigabilității adecvat sau recomandări în conformitate cu partea M.A. capitolul I. În plus față de cerințele din M.A.706, personalul respectiv are: 1. minim cinci ani de experiență în domeniul menținerii navigabilității; 2. o licență corespunzătoare în conformitate cu partea 66 sau o diplomă aeronautică sau un document echivalent; 3. o formare oficială în domeniul întreținerii aeronavelor; 4. un post în cadrul unei întreprinderi autorizate, cu responsabilități corespunzătoare.

(b) Personalul de examinare a navigabilității, numit de întreprinderea autorizată de management al menținerii navigabilității, poate fi abilitat de întreprinderea respectivă doar dacă acest lucru este acceptat de autoritatea competentă, după efectuarea satisfăcătoare, sub control, a unei examinări a navigabilității.

(c) Întreprinderea se asigură că personalul de examinare a navigabilității aeronavei poate demonstra că are o experiență corespunzătoare, recentă, de management al menținerii navigabilității.

(d) Personalul de examinare a navigabilității este identificat pe o listă care să menționeze fiecare persoană împreună cu referința sa de abilitare pentru a efectua o examinare a navigabilității.

(e) Întreprinderea ține evidența întregului personal care examinează navigabilitatea, care trebuie să includă detalii asupra tuturor calificărilor corespunzătoare, precum și un rezumat al experienței și al formării pertinente în materie de management al navigabilității și o copie a autorizației. Această evidență se păstrează cel puțin doi ani după ce personalul care examinează navigabilitatea a părăsit organizația.

M.A.708 Managementul menținerii navigabilității

(a) Întregul proces de management al menținerii navigabilității se efectuează în conformitate cu dispozițiile din partea M.A capitolul C.

(b) Pentru orice aeronavă administrată, întreprinderea autorizată de management al menținerii navigabilității: 1. dezvoltă și controlează un program de întreținere pentru aeronavele administrate, inclusiv orice program de fiabilitate aplicabil; 2. supune programul de întreținere a aeronavelor și modificările sale spre aprobare autorității competente și furnizează o copie a programului proprietarului aeronavelor neexploatate din punct de vedere comercial; 3. gestionează aprobarea modificărilor și a reparațiilor; 4. se asigură că toate lucrările de întreținere sunt efectuate în conformitate cu programul de întreținere aprobat și lansat în conformitate cu partea M.A capitolul H; 5. se asigură că se aplică toate directivele aplicabile, referitoare la navigabilitate și directivele operaționale care au o influență asupra menținerii navigabilității; 6. se asigură că toate defectele detectate în cursul întreținerii programate sau cele raportate sunt remediate de către o întreprindere autorizată în mod corespunzător pentru întreținere; 7. se asigură că, ori de câte ori este necesar, aeronava este încredințată unei întreprinderi autorizate în mod corespunzător pentru întreținere; 8. coordonează întreținerea programată, aplicarea directivelor de stare bună de navigabilitate, înlocuirea pieselor cu durată de viață limitată și inspectarea componentelor de aeronavă pentru a se asigura că lucrarea este corect efectuată; 9. administrează și arhivează toate înregistrările referitoare la menținerea navigabilității și jurnalul tehnic al transportatorului; 10. se asigură că raportul privind centrajul aeronavei corespunde stării actuale a acesteia.

(c) În cazul transportului aerian comercial, dacă transportatorul nu este autorizat în mod adecvat în conformitate cu partea 145, el încheie un contract de întreținere cu o întreprindere autorizată în conformitate cu partea 145 sau cu un alt transportator, care detaliază funcțiile specificate în M.A.301-2, M.A.301-3, M.A.301-5 și M.A.301-6, asigurându-se că, în ultimă instanță, întreaga întreținere este realizată de o întreprindere autorizată pentru întreținere în conformitate cu partea 145 și definește suportul funcțiilor de calitate ale M.A.712 (b). Contractele de bază ale aeronavelor, de întreținere în linie programată și de întreținere a motoarelor, împreună cu toate modificările lor, sunt aprobate de către autoritatea competentă. Cu toate acestea, în cazul: 1. unei aeronave care necesită întreținere în linie neplanificată, contractul poate lua forma comenzilor individuale de lucrări, adresate întreprinderii autorizate pentru întreținere, în conformitate cu partea 145; 2. întreținerii componentelor de aeronavă, inclusiv întreținerea motoarelor, contractul menționat la litera (c) poate lua forma comenzilor individuale de lucrări, adresate întreprinderii autorizate pentru întreținere, în conformitate cu partea 145.

M.A.709 Documentația

Întreprinderea autorizată de management al menținerii navigabilității deține și utilizează datele actuale și aplicabile privind întreținerea, în conformitate cu M.A.401, pentru executarea sarcinilor de menținere a navigabilității, în conformitate cu M.A.708.

M.A.710 Examinarea navigabilității

(a) Pentru a satisface cerințele unei examinări a navigabilității unei aeronave, în conformitate cu M.A.902, întreprinderea de management al menținerii navigabilității efectuează o examinare documentată completă a înregistrărilor aferente acestei aeronave, pentru a verifica dacă: 1. numărul de ore de zbor ale corpului aeronavei, motoarelor, elicelor, precum și ciclurile de zbor aferente au fost corect înregistrate; 2. manualul de zbor corespunde configurației aeronavei și reflectă starea corespunzătoare ultimei revizii; 3. toate lucrările de întreținere care trebuiau efectuate asupra aeronavei, în conformitate cu programul de întreținere aprobat, au fost executate; 4. toate defectele cunoscute au fost remediate sau, dacă este cazul, raportate într-un mod controlat; 5. toate directivele aplicabile, referitoare la navigabilitate, au fost respectate și corect înregistrate; 6. toate modificările și reparațiile aplicate aeronavei au fost înregistrate și ele sunt aprobate în conformitate cu partea 21; 7. toate componentele de aeronavă cu durată de viață limitată, montate pe aeronavă, sunt corect identificate și înregistrate, iar ele nu au depășit durata de viață aprobată; 8. toate lucrările de întreținere au fost efectuate în conformitate cu prezenta parte; 9. raportul actual asupra centrajului aeronavei reflectă configurația acesteia și este valabil; 10. aeronava este conformă cu ultima revizie a tipului său de proiectare, aprobată de către agenție.

(b) Personalul de examinare a navigabilității, aparținând organizației autorizate pentru managementul menținerii navigabilității, efectuează un studiu fizic al aeronavei. Pentru acest studiu, personalul de examinare a navigabilității, care nu este calificat în conformitate cu partea 66, este asistat de către personal calificat.

(c) Prin studiul fizic al aeronavei, personalul de examinare a navigabilității se asigură că: 1. toate marcajele și plăcile de semnalizare necesare sunt corect montate; 2. aeronava este conformă cu manualul de zbor aprobat; 3. configurația aeronavei este conformă cu documentele aprobate; 4. nu poate fi detectat nici un defect evident, care nu a fost abordat în conformitate cu M.A.404; 5. nu poate fi depistată nici o neconcordanță între aeronavă și examinarea documentată a înregistrărilor menționată la litera (a).

(d) Prin derogare de la dispozițiile M.A.902 (a), examinarea navigabilității poate fi anticipată pentru o perioadă de maximum 90 de zile, fără pierderea de continuitate a examinării navigabilității, pentru a permite ca examinarea fizică să aibă loc în timpul unei verificări a întreținerii.

(e) Un certificat de examinare a navigabilității în conformitate cu M.A.902 (formularul 15b al EASA) sau o recomandare sunt eliberate de către personalul de examinare a navigabilității autorizat în mod adecvat, în conformitate cu M.A.707, în numele organizației autorizate de management al menținerii navigabilității, în cazul în care s-a verificat faptul că examinarea navigabilității a fost corect efectuată.

(f) O copie a oricărui certificat de examinare a navigabilității, eliberat sau prelungit pentru o aeronavă, trebuie trimisă statului membru de înmatriculare a acestei aeronave în termen de zece zile.

(g) Sarcinile de examinare a navigabilității nu sunt subcontractate.

(h) Dacă examinarea navigabilității nu este concludentă, autoritatea competentă este informată asupra acestui aspect.

M.A.711 Prerogative ale întreprinderii

(a) O întreprindere de management al menținerii navigabilității poate: 1. să administreze menținerea navigabilității aeronavelor pentru transportul aerian necomercial, așa cum figurează ele pe lista certificatului de autorizare; 2. să administreze menținerea navigabilității aeronavelor pentru transportul aerian, în cazul în care acestea figurează pe lista certificatului de transportator aerian; 3. să ia măsurile necesare pentru a efectua orice sarcină referitoare la menținerea navigabilității, în limitele autorizării deținute de ea, cu o altă întreprindere care lucrează în conformitate cu sistemul său de calitate.

(b) O întreprindere de management al menținerii navigabilității autorizată mai poate în plus să primească autorizare pentru: 1. a elibera un certificat de examinare a navigabilității sau 2. a face o recomandare, unui stat membru de înmatriculare, pentru examinarea navigabilității.

(c) Este necesar ca o întreprindere să fie înmatriculată într-unul din statele membre pentru a i se acorda prerogativele menționate la litera (b).

M.A.712 Sistemul de control al calității

(a) Pentru a se asigura că întreprinderea de management al menținerii navigabilității autorizată continuă să răspundă cerințelor prezentului capitol, ea pune la punct un sistem de control al calității și numește un manager pentru controlul calității care să monitorizeze punerea în conformitate cu procedurile impuse pentru asigurarea navigabilității aeronavelor, precum și caracterul adecvat al procedurilor. Această monitorizare include un sistem de reacție inversă, prin care informația ajunge înapoi la managerul responsabil, pentru a se garanta aplicarea eventualelor acțiuni corective.

(b) Sistemul de control al calității monitorizează activitățile descrise în partea M.A. capitolul G. El include cel puțin următoarele funcții: 1. controlează dacă toate activitățile descrise în partea M.A. capitolul G sunt efectuate în conformitate cu procedurile aprobate; 2. controlează dacă toate activitățile care au fost subcontractate sunt realizate în conformitate cu contractul; 3. controlează dacă cerințele prezentei părți sunt întotdeauna respectate.

(c) Înregistrările aferente acestor activități sunt păstrate timp de cel puțin doi ani.

(d) În cazul în care întreprinderea de management al menținerii navigabilității autorizată primește autorizare în conformitate cu o altă parte, sistemul de control al calității poate fi asociat celui care este impus de cealaltă parte.

(e) În cazul transportului comercial aerian, sistemul de control al calității aferent părții M.A. capitolul G face parte integrantă din sistemul de control al calității transportatorului.

(f) În cazul unei mici întreprinderi conform părții M.A. capitolul G, care nu are prerogativele acordate în conformitate cu M.A.711 (b), sistemul de control al calității poate fi înlocuit cu bilanțuri organizaționale, efectuate cu regularitate.

M.A.713 Modificări aduse întreprinderii de management al menținerii navigabilității autorizate

Pentru a permite autorității competente să determine dacă prezenta parte M este întotdeauna respectată, întreprinderea de management al menținerii navigabilității autorizată îi transmite o notificare asupra oricărei propuneri referitoare la modificările următoare, înainte ca aceste modificări să aibă loc:

1. denumirea întreprinderii;

2. amplasarea întreprinderii;

3. alte amplasamente ale întreprinderii;

4. managerul responsabil;

5. oricare dintre persoanele specificate în M.A.706 (c);

6. instalațiile, procedurile, amploarea lucrărilor și personalul care ar putea afecta acordarea autorizării.

În cazul propunerilor de schimbări de personal, pentru care conducerea nu este avizată în prealabil, aceste schimbări sunt notificate cât mai rapid posibil.

M.A.714 Arhivare

(a) Întreprinderea de management al menținerii navigabilității înregistrează toate detaliile lucrărilor efectuate. Înregistrările impuse prin M.A.305 și, dacă este cazul, cele impuse prin M.A.306 sunt păstrate.

(b) Dacă întreprinderea de management al menținerii navigabilității a beneficiat de prerogativele specificate în M.A.711 (b), ea păstrează o copie a fiecărui certificat de examinare a navigabilității și a recomandărilor formulate, precum și toate documentele anexe.

(c) Întreprinderea de management al menținerii navigabilității păstrează o copie a tuturor înregistrărilor menționate la litera (b) timp de cel puțin doi ani după retragerea definitivă din exploatare a aeronavei.

(d) Înregistrările sunt păstrate într-un loc sigur, pentru a le proteja contra deteriorării, alterării și furtului.

(e) Toate elementele de hardware folosite drept copii de siguranță sunt păstrate într-un loc diferit de cel care conține datele de lucru, într-un mediu care să garanteze că ele vor rămâne în stare bună.

(f) În cazul în care managementul menținerii navigabilității unei aeronave este transferat unei alte întreprinderi sau unei alte persoane, toate înregistrările păstrate sunt transferate respectivei întreprinderi sau respectivei persoane. Perioadele de timp prescrise pentru păstrarea înregistrărilor sunt respectate în continuare de către întreprinderea sau persoana respectivă.

(g) În cazul în care o întreprindere de management a menținerii navigabilității autorizată își încetează activitatea, toate înregistrările păstrate sunt transferate proprietarului aeronavei respective.

M.A.715 Menținerea valabilității autorizării

(a) O autorizare este eliberată pentru o durată nelimitată. Ea rămâne valabilă cu condiția ca: 1. întreprinderea să-și păstreze conformitatea cu prezenta parte, în conformitate cu dispozițiile referitoare la modul în care sunt tratate constatările, așa cum se specifică în M.B.705; 2. autorității competente să i se acorde accesul la întreprindere pentru a determina dacă prezenta parte este întotdeauna respectată; 3. autorizarea să nu facă obiectul unei cesionări sau al unei revocări.

(b) După cesionare sau retragere, certificatul de autorizare este restituit autorității competente.

M.A.716 Constatări

(a) O constatare de nivel 1 corespunde unei nerespectări semnificative a cerințelor din partea M care reduce nivelul de securitate și reprezintă un risc major pentru siguranța zborului.

(b) O constatare de nivel 2 corespunde unei nerespectări a cerințelor din partea M care ar putea reduce nivelul de siguranță și ar putea reprezenta un risc pentru siguranța zborului.

(c) După ce a primit o notificare cu constatările, în conformitate cu M.B.705, titularul autorizației de management al menținerii navigabilității definește un plan de acțiuni corective și convinge autoritatea asupra faptului că acțiunile sale corective sunt satisfăcătoare, într-o perioadă stabilită de comun acord cu autoritatea competentă.

CAPITOLUL H CERTIFICAT DE DARE ÎN EXPLOATARE

M.A.801 Certificat de dare în exploatare a aeronavei

(a) Cu excepția aeronavelor date în exploatare de către o întreprindere conformă cu cerințele din partea 145, certificatul de dare în exploatare este eliberat în conformitate cu prezentul capitol.

(b) Un certificat de dare în exploatare este eliberat cu ocazia oricărei întrețineri, înaintea zborului. În cazul în care s-a verificat faptul că toate operațiunile de întreținere necesare au fost corect executate, un certificat de dare în exploatare se eliberează: 1. de către un personal autorizat pentru certificare adecvat, în numele întreprinderii cu atribuții de întreținere autorizată în conformitate cu partea M.A. capitolul F sau 2. cu excepția sarcinilor de întreținere complexe, prevăzute la apendicele 7, de către un personal autorizat pentru certificare conform cerințelor din partea 66 sau 3. de către proprietarul-pilot, în conformitate cu M.A.803.

(c) În cazul unei autorizații de dare în exploatare în conformitate cu litera (b) punctul 2, personalul autorizat pentru certificare poate fi asistat, la executarea sarcinilor de întreținere, de una sau mai multe persoane aflate sub controlul său direct și continuu.

(d) Un certificat de dare în exploatare conține detaliile de bază privind întreținerea efectuată, data la care această întreținere a fost efectuată și: 1. identitatea, inclusiv trimiterea autorizării întreprinderii de întreținere autorizate în conformitate cu partea M.A. capitolul F și a personalului autorizat pentru certificare care eliberează acest certificat sau 2. în cazul certificatului de dare în exploatare menționat la litera (b) punctul 2, identitatea și, dacă este cazul, numărul de licență al personalului autorizat pentru certificare ce eliberează acest certificat.

(e) Fără a aduce atingere dispozițiilor de la litera (b), în caz de întreținere incompletă, o asemenea situație trebuie menționată în certificatul de dare în exploatare al aeronavei, înaintea eliberării acestui certificat.

(f) Un certificat de dare în exploatare nu trebuie eliberat în cazul oricărei neconformități cunoscute, care reprezintă un risc major pentru siguranța zborului.

M.A.802 Certificat de dare în exploatare a componentelor de aeronavă

(a) Un certificat de dare în exploatare este eliberat cu ocazia oricărei întrețineri efectuate asupra unei componente de aeronavă, în timp ce această componentă este demontată de pe aeronavă.

(b) Certificatul de autorizare a dării în exploatare, identificat ca fiind formularul 1 al EASA, constituie, pentru statele membre, certificatul de dare în exploatare a componentelor de aeronavă.

M.A.803 Autorizarea pilotului-proprietar

(a) Pilotul-proprietar este persoana care posedă, în totalitate sau parțial, aeronava și care este titularul unui brevet de pilot valabil, de tip corespunzător sau de clasă de evaluare corespunzătoare.

(b) Pentru orice aeronavă de concepție simplă, exploatată în mod privat, având o masă maximă la decolare mai mică de 2 730 kg, planor și balon, pilotul-proprietar poate elibera certificatul de dare în exploatare după o întreținere limitată, efectuată de către pilotul-proprietar, așa cum se specifică în apendicele VIII.

(c) Întreținerea limitată, efectuată de către pilotul-proprietar, se definește în programul de întreținere a aeronavei în conformitate cu M.A.302.

(d) Certificatul de dare în exploatare este menționat în carnetele de bord și el conține detalii de bază referitoare la întreținerea efectuată, data la care a fost efectuată această întreținere, precum și identitatea și numărul brevetului de pilot al pilotului-proprietar care eliberează acest certificat.

CAPITOLUL I CERTIFICAT DE EXAMINARE A NAVIGABILITĂȚII

M.A.901 Examinarea navigabilității unei aeronave

Pentru a asigura valabilitatea certificatului de navigabilitate a unei aeronave, se realizează periodic o examinare a navigabilității aeronavei și a înregistrărilor sale de menținere a navigabilității.

(a) Un certificat de examinare a navigabilității este eliberat în conformitate cu apendicele III (Formularul 15a sau 15b al EASA) după o examinare satisfăcătoare a navigabilității și este valabil timp de un an.

(b) O aeronavă într-un mediu controlat este o aeronavă administrată de o întreprindere de management al menținerii navigabilității, autorizată în conformitate cu partea M.A. capitolul G, care nu a schimbat întreprinderea în cursul ultimelor 12 luni și care este întreținută de către organizații de întreținere autorizate. Aceasta include întreținerea menționată la M.A.803 (b), efectuată și dată în exploatare în conformitate cu M.A.801 (b) 2 sau M.A.801 (b) 3.

(c) Dacă o aeronavă se găsește într-un mediu controlat, întreprinderea de management al menținerii navigabilității care administrează aeronava poate efectua următoarele operațiuni, cu condiția să fie autorizată în mod corespunzător: 1. să elibereze certificatul de examinare a navigabilității, în conformitate cu M.A.710; 2. pentru certificatele de examinare a navigabilității pe care ea le-a eliberat în cazul în care aeronava a rămas într-un mediu controlat, ea poate să prelungească de două ori durata de valabilitate a certificatului de examinare a navigabilității, de fiecare dată pentru o perioadă de un an. Un certificat de examinare a navigabilității nu este prelungit dacă întreprinderea știe sau are motive să creadă că aeronava nu este aptă pentru zbor.

(d) Dacă o aeronavă nu se găsește într-un mediu controlat sau dacă este administrată de o întreprindere de management al menținerii navigabilității prevăzută în M.A. capitolul G, care nu are prerogativele necesare pentru a efectua o examinare a navigabilității, certificatul de examinare a navigabilității este eliberat de către autoritatea competentă, după o evaluare satisfăcătoare, pe baza unei recomandări făcute de către o întreprindere de management al menținerii navigabilității, autorizată în mod corespunzător, trimisă împreună cu cererea proprietarului sau transportatorului. Această recomandare este bazată pe examinarea navigabilității efectuată în conformitate cu M.A.710.

(e) De fiecare dată când împrejurările arată existența unei potențiale amenințări a siguranței, autoritatea competentă poate decide să efectueze examinarea navigabilității și să elibereze ea însăși certificatul de examinare a navigabilității. În acest caz, proprietarul sau transportatorul furnizează autorității competente: — documentația solicitată de către autoritatea competentă; — unități de lucru adaptate, care se găsesc într-un loc corespunzător, pentru personalul său; — dacă este cazul, sprijinul personalului calificat în mod corespunzător, în conformitate cu partea 66.

M.A.902 Valabilitatea certificatului de examinare a navigabilității

(a) Un certificat de examinare a navigabilității își pierde valabilitatea în oricare din următoarele cazuri: 1. certificatul de examinare a navigabilității este suspendat sau retras; 2. certificatul de navigabilitate este suspendat sau retras; 3. aeronava nu este înscrisă în registrul aeronavelor unui stat membru; 4. certificatul de tip pe baza căruia a fost eliberat certificatul de navigabilitate este suspendat sau retras.

(b) O aeronavă nu trebuie să zboare dacă certificatul de navigabilitate nu este valabil sau în oricare din următoarele cazuri: 1. menținerea navigabilității aeronavei sau a oricărei componente de aeronavă montată pe aeronavă nu corespunde cerințelor prezentei părți; 2. aeronava nu este conformă proiectării tip aprobate de către agenție; 3. aeronava a fost exploatată în afara limitelor manualului de zbor aprobat sau a certificatului de navigabilitate, fără a se fi luat nici o măsură corespunzătoare; 4. aeronava a fost implicată într-un accident sau incident care afectează navigabilitatea sa, fără a se fi luat nici o măsură corespunzătoare pentru a se restabili navigabilitatea; 5. nu s-a aprobat o modificare sau o reparație în conformitate cu partea 21.

(c) După renunțare sau retragere, certificatul de examinare a navigabilității se restituie autorității competente.

M.A.903 Transfer de înmatriculare de aeronavă în cadrul UE

(a) În cazul în care o înmatriculare de aeronavă este transferată în cadrul UE, cel care depune cerere în acest sens: 1. informează vechiul stat membru asupra noului stat membru în care urmează să fie înmatriculată aeronava apoi 2. prezintă cererea sa noului stat membru în vederea eliberării unui nou certificat de navigabilitate, în conformitate cu partea 21.

(b) Fără a aduce atingere dispozițiilor de la M.A.902 (a) (3), vechiul certificat de examinare a navigabilității rămâne valabil până la data expirării sale.

M.A.904 Examinarea navigabilității pentru aeronavele importate în UE

(a) În cazul în care o aeronavă înregistrată într-un stat membru este importată dintr-o țară terță, cel care depune cerere în acest sens: 1. prezintă cererea sa noului stat membru în vederea eliberării unui nou certificat de navigabilitate, în conformitate cu partea 21; 2. ia măsurile necesare pentru efectuarea unei examinări a navigabilității de către o întreprindere de management al menținerii navigabilității, autorizată în mod adecvat; 3. ia măsurile necesare pentru efectuarea întregului proces de întreținere, conform cerințelor întreprinderii de management al menținerii navigabilității.

(b) În cazul în care s-a verificat faptul că aeronava îndeplinește condițiile respective, întreprinderea de management al menținerii navigabilității trimite statului membru de înmatriculare o recomandare documentată în vederea eliberării unui certificat de examinare a navigabilității.

(c) Proprietarul permite accesul la aeronavă pentru inspectarea acesteia de către statul membru de înmatriculare.

(d) Statul membru de înmatriculare eliberează un nou certificat de navigabilitate în cazul în care s-a verificat că aeronava satisface condițiile din partea 21.

(e) Statul membru eliberează certificatul de examinare a navigabilității care, în mod normal, este valabil timp de un an, în afara cazului în care respectivul stat membru are un motiv legat de siguranță pentru a-i limita valabilitatea.

M.A.905 Constatări

(a) O constatare de nivel 1 corespunde unei nerespectări semnificative a cerințelor cuprinse în partea M, care reduce nivelul de siguranță și reprezintă un risc major pentru siguranța zborului.

(b) O constatare de nivel 2 corespunde unei nerespectări a cerințelor cuprinse în partea M, care ar putea reduce nivelul de siguranță și ar putea reprezenta un risc major pentru siguranța zborului.

(c) După ce a primit o notificare privind constatările, în conformitate cu M.B.303, persoana sau întreprinderea responsabilă în conformitate cu M.A.201 definește un plan de acțiuni corective și convinge autoritatea asupra faptului că acțiunile sale corective sunt satisfăcătoare, într-o perioadă stabilită de comun acord cu autoritatea competentă, efectuând acțiuni corective adecvate, care să prevină apariția oricărei noi constatări având aceeași cauză, precum și faptele care au stat la baza ei.

SECȚIUNEA B PROCEDURA PENTRU AUTORITĂȚILE COMPETENTE

CAPITOLUL A GENERALITĂȚI

M.B.101 Domeniu de aplicare

Prezenta secțiune stabilește condițiile administrative care urmează să fie respectate de către autoritățile competente însărcinate cu aplicarea și executarea dispozițiilor secțiunii A din prezenta parte.

M.B.102 Autoritate competentă

(a) Generalități

Un stat membru desemnează o autoritate competentă, care să aibă atribuții de eliberare, de prelungire, de modificare, de suspendare sau de retragere a certificatelor precum și de supraveghere a menținerii navigabilității. Această autoritate competentă stabilește proceduri documentate, precum și o structură organizatorică.

(b) Resurse

Numărul de angajați este adecvat pentru a satisface cerințele care sunt prezentate în detaliu în prezenta secțiune.

(c) Calificare și formare profesională

Întreg personalul implicat în activitățile descrise în partea M are o calificare corespunzătoare, cunoștințe, experiență, precum și o formare profesională inițială și continuă corespunzătoare pentru a efectua sarcinile care îi sunt atribuite.

(d) Proceduri

Autoritatea competentă stabilește procedurile prin care să se detalieze nivelul de conformitate cu prezenta parte M.

Procedurile sunt revizuite și modificate pentru a garanta că ele sunt întotdeauna conforme.

M.B.103 Mijloace acceptabile de stabilire a conformității

Agenția creează mijloace acceptabile de stabilire a conformității, pe care statele membre le pot utiliza pentru a se conforma prezentei părți. În cazul în care mijloacele acceptabile de conformitate sunt respectate, cerințele corespunzătoare prezentei părți sunt considerate ca fiind satisfăcute.

M.B.104 Arhivare

(a) Autoritățile competente pun la punct un sistem de arhivare care să permită o identificare adecvată a procesului pentru a emite, a prelungi, a modifica, a suspenda sau a retrage fiecare certificat.

(b) Înregistrările pentru controlul efectuat de întreprinderile autorizate în conformitate cu partea M includ cel puțin: 1. cererea pentru a obține autorizarea unei întreprinderi; 2. certificatul de autorizare a unei întreprinderi, incluzând toate modificările; 3. o copie a programului după care se vor desfășura controalele de conformitate, precizând datele la care vor avea loc acestea precum și datele la care au fost efectuate controalele; 4. înregistrările controalelor de supraveghere permanentă efectuate de către autoritatea competentă, incluzând toate înregistrările controalelor; 5. copii ale întregii corespondențe relevante; 6. detalii asupra tuturor derogărilor și acțiunilor de aplicare; 7. orice raport din partea altor autorități competente referitor la supravegherea întreprinderii; 8. specificațiile sau manualul întreprinderii și modificările acestora; 9. o copie a oricărui alt document care a fost aprobat în mod direct de către autoritatea competentă;

(c) Perioada de arhivare pentru înregistrările prevăzute la litera (b) este de cel puțin patru ani.

(d) Înregistrările minime pentru controlul fiecărei aeronave includ cel puțin o copie: 1. a certificatului de navigabilitate al aeronavei; 2. a certificatelor de examinare a navigabilității; 3. a recomandărilor întreprinderii așa cum se specifică în capitolul G din secțiunea A; 4. a rapoartelor rezultate în urma examinărilor navigabilității efectuate direct de către statul membru; 5. a întregii corespondențe relevante referitoare la aeronavă; 6. a detaliilor privind toate derogările și acțiunile de aplicare; 7. a oricărui document aprobat în mod direct de către autoritatea competentă, după cum se menționează în capitolul B din partea M.B.

(e) Înregistrările specificate la litera (d) se păstrează timp de cel puțin doi ani după ce aeronava a fost definitiv retrasă din exploatare.

(f) Toate înregistrările specificate în M.B.104 sunt puse la dispoziție, la cerere, unui alt stat membru sau agenției.

M.B.105 Schimb reciproc de informații

(a) Pentru a contribui la ameliorarea securității aeriene, autoritățile competente participă la un schimb reciproc al tuturor informațiilor necesare în conformitate cu articolul 11 din regulamentul de bază.

(b) Fără a aduce atingere competențelor statelor membre, în cazul unui risc potențial în materie de siguranță care implică mai multe state membre, autoritățile competente implicate se sprijină reciproc prin efectuarea acțiunilor de control necesare.

CAPITOLUL B RĂSPUNDEREA

M.B.201 Responsabilități

Autoritățile competente, așa cum se specifică în partea M.1, au responsabilitatea efectuării inspecțiilor și a investigațiilor, cu scopul de a verifica respectarea cerințelor prezentei părți.

CAPITOLUL C MENȚINEREA NAVIGABILITĂȚII

M.B.301 Program de întreținere

(a) Autoritatea competentă verifică dacă programul de întreținere este conform cu M.A.302.

(b) În absența unor indicații contrare în M.A.302 (e), programul de întreținere și modificările sale sunt aprobate direct de către autoritatea competentă.

(c) În cazul unei aprobări indirecte, procedura programului de întreținere este aprobată de către autoritatea competentă conform specificațiilor de management al menținerii navigabilității.

(d) Pentru a aproba un program de întreținere în conformitate cu dispozițiile de la litera (b), autoritatea competentă are acces la toate datele solicitate în M.A.302 (c) și (d).

M.B.302 Derogări

Toate derogările acordate în conformitate cu articolul 10 alineatul (3) din regulamentul de bază sunt înregistrate și arhivate de către autoritatea competentă.

M.B.303 Controlul menținerii navigabilității aeronavelor

(a) Fiecare autoritate competentă elaborează un program de studiu pentru a controla starea navigabilității flotei de aeronave care figurează în registrul său.

(b) Programul de studiu cuprinde exemple de studii privind produse legate de aeronave.

(c) Programul este conceput ținându-se cont de numărul de aeronave din registru, de cunoștințele locale și de activitățile de supraveghere executate în trecut.

(d) Studiul produselor se concentrează asupra anumitor componente de navigabilitate care prezintă cele mai mari riscuri și identifică orice constatări. De asemenea, autoritatea competentă analizează fiecare constatare pentru a determina cauza sa fundamentală.

(e) Toate constatările sunt confirmate în scris persoanei sau întreprinderii responsabile, în conformitate cu M.A.201.

(f) Autoritatea competentă înregistrează toate constatările, acțiunile de încheiere și recomandările.

(g) Dacă, pe parcursul examinării aeronavelor, se dovedește neconformitatea unei cerințe a părții M, autoritatea competentă întreprinde anumite acțiuni, în conformitate cu M.B.903.

(h) În cazul în care cauza fundamentală a constatării corespunde unei neconformități cu orice alt capitol sau cu o altă parte, neconformitatea este tratată așa cum se indică în partea corespunzătoare.

M.B.304 Retragere, suspendare și limitare

Autoritatea competentă:

(a) suspendă un certificat de examinare a navigabilității pe baza motivelor valabile în cazul unui risc potențial în privința siguranței sau

(b) suspendă, retrage sau limitează un certificat de examinare a navigabilității în conformitate cu M.B.303 (g).

CAPITOLUL D STANDARDE DE ÎNTREȚINERE

(de întocmit, după caz)

CAPITOLUL E COMPONENTE DE AERONAVĂ

(de întocmit, după caz)

CAPITOLUL F ÎNTREPRINDERI CU ATRIBUȚII DE ÎNTREȚINERE

M.B.601 Solicitarea autorizării

În cazul în care instalațiile de întreținere sunt situate în mai multe state membre, investigarea și supravegherea autorizării sunt efectuate în colaborare cu autoritățile competente desemnate de către statele membre pe teritoriile cărora se află celelalte instalații de întreținere.

M.B.602 Autorizarea inițială

(a) Cu condiția respectării cerințelor cuprinse în M.A.606 (a) și (b), autoritatea competentă indică solicitantului autorizării, în mod oficial, în scris, acceptul său față de personalul menționat la M.A.606 (a) și (b).

(b) Autoritatea competentă stabilește dacă procedurile specificate în manualul întreprinderii cu atribuții de întreținere sunt conforme cu M.A. capitolul F și se asigură că managerul responsabil semnează declarația de angajament.

(c) Autoritatea competentă verifică dacă întreprinderea respectă cerințele cuprinse în partea M.A capitolul F.

(d) Pe parcursul investigației pentru autorizare se convoacă cel puțin o dată o ședință cu managerul responsabil, pentru a se asigura că acesta înțelege bine importanța autorizării și scopul semnării angajamentului întreprinderii, privind punerea în conformitate cu procedurile specificate în manual.

(e) Toate constatările sunt confirmate în scris întreprinderii care solicită autorizarea.

(f) Autoritatea competentă înregistrează toate constatările, acțiunile de încheiere (acțiuni necesare pentru a încheia o constatare) și recomandările.

(g) Pentru autorizarea inițială, întreprinderea efectuează toate acțiunile corective ce se impun în urma constatărilor, iar acestea sunt încheiate de către autoritatea competentă înaintea eliberării autorizării.

M.B.603 Eliberarea autorizării

(a) Autoritatea competentă eliberează solicitantului autorizării un certificat de autorizare conform formularului 3 al EASA (apendicele V) care include domeniile cuprinse de autorizare, în cazul în care întreprinderea cu atribuții de întreținere este conformă cu alineatele aplicabile din prezenta parte.

(b) Autoritatea competentă indică condițiile aferente autorizării, pe certificatul de autorizare conform formularului 3 al EASA.

(c) Numărul de referință este inclus în certificatul de autorizare (formularul 3 al EASA) în modul specificat de agenție.

M.B.604 Control permanent

(a) Autoritatea competentă păstrează și actualizează o listă a programelor pentru fiecare întreprindere cu atribuții de întreținere autorizată, în conformitate cu partea M.A. capitolul F, aflată sub supravegherea sa, datele la care trebuie să aibă loc vizitele pentru controlul de conformitate și datele realizării efective a acestor vizite.

(b) Fiecare întreprindere este supusă unui audit complet, la intervale de timp care nu depășesc 24 de luni.

(c) Toate constatările sunt confirmate în scris întreprinderii care solicită autorizarea.

(d) Autoritatea competentă înregistrează toate constatările, acțiunile de încheiere (acțiuni necesare pentru a încheia o constatare) și recomandările.

(e) Cel puțin o dată la fiecare 24 de luni se convoacă o ședință cu managerul responsabil, pentru a se asigura că acesta este informat asupra problemelor semnificative care sunt identificate în cursul auditurilor.

M.B.605 Constatări

(a) Dacă, în cursul auditurilor sau prin alte mijloace, se dovedește neconformitatea cu cerința din partea M, autoritatea competentă întreprinde următoarele acțiuni: 1. pentru constatările de nivel 1, autoritatea competentă retrage, limitează sau suspendă imediat, în totalitate sau parțial, în funcție de importanța constatării de nivel 1, autorizarea întreprinderii cu atribuții de întreținere, până când întreprinderea pune în practică o acțiune corectivă satisfăcătoare; 2. pentru constatările de nivel 2, autoritatea competentă acordă un termen pentru a se pune în practică un plan de acțiuni corective, adaptat naturii constatării. Acest termen nu poate depăși trei luni. În anumite împrejurări, la sfârșitul acestei prime perioade și în funcție de natura constatării, autoritatea competentă poate prelungi termenul cu trei luni suplimentare, dacă se prezintă un plan de acțiuni corective satisfăcător.

(b) Autoritatea competentă întreprinde acțiuni pentru a suspenda, în totalitate sau parțial, autorizarea dacă nu se restabilește conformitatea în termenele decise de către autoritatea competentă.

M.B.606 Modificări

(a) În cazul autorizării directe a modificărilor din manualul întreprinderii cu atribuții de întreținere, autoritatea competentă verifică dacă procedurile specificate în manual sunt conforme cu partea M înainte de a informa oficial întreprinderea autorizată asupra acordării autorizării.

(b) În cazul autorizării indirecte a modificărilor din manualul întreprinderii cu atribuții de întreținere, autoritatea competentă se asigură că ea are un control corespunzător asupra autorizării tuturor modificărilor manualului.

(c) Autoritatea competentă poate prescrie condițiile în virtutea cărora întreprinderea cu atribuții de întreținere autorizată în conformitate cu partea M.A. capitolul F poate funcționa în perioada punerii în practică a acestor modificări, excepție făcând cazul în care ea decide că autorizarea trebuie suspendată.

M.B.607 Retragerea, suspendarea și limitarea unei aprobări

Autoritatea competentă:

(a) suspendă o autorizare pe baza unor motive rezonabile în cazul unui risc potențial în privința siguranței sau

(b) suspendă, retrage sau limitează o autorizare în conformitate cu M.B.605.

CAPITOLUL G ÎNTREPRINDERE CU ATRIBUȚII DE MANAGEMENT AL MENȚINERII NAVIGABILITĂȚII

M.B.701 Solicitarea autorizării

(a) Pentru transportul aerian comercial, autoritatea competentă primește spre autorizare, împreună cu cererea inițială pentru certificatul de transportator aerian și, dacă este cazul, orice modificare solicitată și pentru fiecare tip de aeronavă care urmează să fie exploatată: 1. specificațiile de management al menținerii navigabilității; 2. programele transportator